Document ID: 31984R0378

*****
ΚΑΝΟΝΙΣΜΟΣ (ΕΟΚ) αριθ. 378/84 ΤΗΣ ΕΠΙΤΡΟΠΗΣ
της 13ης Φεβρουαρίου 1984
για τους τρόπους εφαρμογής των αποφάσεων χορήγησης συνδρομής για τα σχέδια που αφορούν την αναδιάρθρωση, τον εκσυγχρονισμό και την ανάπτυξη του τομέα της αλιείας και την ανάπτυξη του τομέα της υδατοκαλλιέργειας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2908/83 του Συμβουλίου της 4ης Οκτωβρίου 1983 για την κοινή δράση αναδιάρθρωσης, εκσυγχρονισμού και ανάπτυξης του τομέα της αλιείας και ανάπτυξης της υδατοκαλλιέργειας (1), και ιδίως το άρθρο 18 παράγραφος 4,
Εκτιμώντας:
ότι τα δικαιολογητικά για τα σχέδια που λαμβάνουν τη συνδρομή διαβιβάζονται στην Επιτροπή από αρχή ή οργανισμό τους οποίους υποδεικνύει για το σκοπό αυτό το κράτος μέλος, η δε διαβίβασή τους πραγματοποιείται ενδεχομένως μέσω του κράτους μέλους· ότι, προκειμένου να εξασφαλισθεί αποτελεσματικός έλεγχος της εκτελέσεως των σχεδίων αυτών, πρέπει να καθορισθούν τα καθήκοντα της αρχής αυτής, η φύση των δικαιολογητικών που εκδίδονται σύμφωνα με τις κανονιστικές ή νομοθετικές διατάξεις του ενδιαφερόμενου κράτους μέλους ή σύμφωνα προς τα μέτρα που θεσπίζονται από την ανωτέρω αρχή ή οργανισμό, καθώς και τα μέσα ελέγχου που εφαρμόζονται σε κάθε κράτος μέλος·
ότι η Επιτροπή πρέπει να πληροφορείται ότι η πραγματοποίηση των σχεδίων εξελίσσεται σύμφωνα με τους όρους και μέσα στις προθεσμίες που προβλέπονται από τις αποφάσεις για τη χορήγηση συνδρομής·
ότι, για την πληρωμή της συνδρομής ή μέρους αυτής, πρέπει να καθορισθούν τα έγγραφα που πρέπει να διαβιβάζονται από την ενδιάμεση αρχή στην Επιτροπή για να είναι αυτή σε θέση να διαπιστώσει ότι πληρούνται όλοι οι όροι της πληρωμής· ότι τα έγγραφα αυτά πρέπει να περιέχουν πλήρη στοιχεία και να υποβάλλονται κατά ομοιόμορφο τρόπο προκειμένου να διευκολύνεται η ταχεία εξέταση και η ομοιόμορφη επεξεργασία των αιτήσεων πληρωμής·
ότι, αν τα έγγραφα που παρέχονται συνήθως από την αρχή ή τον οργανισμό δεν κρίνονται επαρκή ή αν το περιεχόμενό τους δεν φαίνεται πλήρες όσον αφορά την επαλήθευση των οικονομικών ή άλλων όρων που επιβάλλονται στα σχέδια, η Επιτροπή πρέπει να είναι σε θέση να ζητήσει από την ενδιάμεση αρχή την προσκόμιση συμπληρωματικών δικαιολογητικών ή εγγράφων·
ότι πρέπει να προβλεφθεί, σε περίπτωση επιτόπιου ελέγχου, συνεργασία μεταξύ της Επιτροπής και του ενδιαφερόμενου κράτους μέλους για την εξασφάλιση πλήρους αποτελεσματικότητας·
ότι πρέπει να μην αρχίζει η διαδικασία αναστολής, μείωσης ή κατάργησης της αναδρομής χωρίς προηγούμενη διαβούλευση με το ενδιαφερόμενο κράτος μέλος, το οποίο μπορεί να εκφράσει τις απόψεις του και χωρίς να επιτρέπεται στους δικαιούχους να υποβάλλουν τις παρατηρήσεις τους·
ότι, εφόσον η επιδότηση καταβάλλεται στον δικαιούχο μέσω οργανισμού που υποδεικνύει το κράτος μέλος, πρέπει να καθορισθούν τα έγγραφα τα οποία ο οργανισμός αυτός πρέπει να διαβιβάσει στην Επιτροπή·
ότι η Επιτροπή του ΕΓΤΠΕ δεν διατύπωσε γνώμη μέσα στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Ι. Καθήκοντα της αρχής ή του οργανισμού που επιφορτίζεται με τη διαβίβαση των δικαιολογητικών
Άρθρο 1
1. Η αρχή ή ο οργανισμός που επιφορτίζεται με τη διαβίβαση των δικαιολογητικών, κατά την έννοια του άρθρου 18 παράγραφος 2 του κανονισμού (ΕΟΚ) αριθ. 2908/83, απευθύνει στην Επιτροπή, συνολικά μέσα σε δύο μήνες μετά την έναρξη ισχύος του παρόντος κανονισμού ή, για κάθε ειδικό σχέδιο, μέσα σε δύο μήνες μετά την κοινοποίηση της απόφασης για χορήγηση συνδρομής, περιγραφική κατάσταση των δικαιολογητικών που προτίθεται να ζήτησει. Κάθε τροποποίηση στην περιγραφική κατάσταση ανακοινώνεται στην Επιτροπή μέσα σε προθεσμία δύο μηνών μετά την αποδοχή της τροποποίησης αυτής.
Ως δικαιολογητικό νοείται κάθε έγγραφο το οποίο καταρτίζεται είτε σύμφωνα με τις νομοθετικές ή κανονιστικές διατάξεις του ενδιαφερομένου κράτους μέλους είτε σύμφωνα με τα μέτρα που θεσπίζονται από την ανωτέρω αρχή ή οργανισμό και με το οποίο αποδεικνύεται ότι πληρούνται οι χρηματοδοτικοί ή άλλοι όροι που επιβάλλονται για κάθε σχέδιο.
Η προαναφερόμενη περιγραφική κατάσταση περιέχει:
- την ονομασία των δικαιολογητικών καθώς και μνεία των διατάξεων ή των μέτρων,
- σύντομη περιγραφή του περιεχομένου των δικαιολογητικών αυτών.
2. Η αρχή ή ο οργανισμός απευθύνει επίσης στην Επιτροπή, μέσα στην προθεσμία που ορίζεται στην παράγραφο 1, λεπτομερή περιγραφή των χρησιμοποιηθεισών μεθόδων ελέγχου, στις οποίες στηρίζεται για την έκδοση του πιστοποιητικού που προβλέπεται στο άρθρο 3.
3. Η Επιτροπή μπορεί να καλέσει τα κράτη μέλη να συμπληρώσουν την περιγραφική κατάσταση με άλλα δικαιολογητικά που κρίνει αναγκαία για τον έλεγχο της δυνατότητας επιλογής των δαπανών που αναφέρονται στις αιτήσεις πληρωμής· μπορεί επίσης, για τον ίδιο σκοπό, να καλέσει τα κράτη μέλη να ενισχύσουν τον έλεγχο που ασκούν.
Άρθρο 2
Μετά τη λήξη προθεσμίας δύο ετών από την κοινοποίηση της απόφασης για χορήγηση συνδρομής, η αρχή ή ο οργανισμός διαβιβάζει στην Επιτροπή έγγραφο για την κατάσταση προόδου των μη περατωθέντων σχεδίων. Όταν, αντίθετα προς τις πληροφορίες που περιλαμβάνονται στις αιτήσεις συνδρομής και επαναλαμβάνονται στην απόφαση χορήγησης, οι εργασίες ή οι ενέργειες δεν έχουν αρχίσει κατά τη λήξη της προθεσμίας των δύο ετών, η αρχή ή ο οργανισμός διευκρινίζει τους λόγους κατά περίπτωση και διαβιβάζει στην Επιτροπή επαρκείς εγγυήσεις τις οποίες παρέχουν οι δικαιούχοι για να αποδείξουν ότι το σχέδιο θα πραγματοποιηθεί στο άμεσο μέλλον.
Άρθρο 3
Στο τέλος της πραγματοποίησης σχεδίου ή κατά τη διάρκεια αυτής της πραγματοποίησης, αν η απόφαση της Επιτροπής προβλέπει πληρωμή σε δόσεις σύμφωνα με το άρθρο 15 παράγραφος 1 του κανονισμού (ΕΟΚ) αριθ. 2908/83, η αρχή ή ο οργανισμός διαβιβάζει στην Επιτροπή αίτηση πληρωμής που επιτρέπει να διαπιστωθεί ότι εκπληρούνται οι όροι πληρωμής.
Οι αιτήσεις πληρωμής περιλαμβάνουν πιστοποιητικό και κατάλογο των δικαιολογητικών, υποβάλλονται δε σε δύο αντίτυπα με τη μορφή που υποδεικνύεται στο παράρτημα.
Άρθρο 4
Οι πληρωμές σε δόσεις δεν μπορούν να υπερβαίνουν για κάθε επένδυση τα ακόλουθα όρια:
α) 80 % της συνδρομής που χορηγείται στην επένδυση αυτή·
β) το ποσοστό εκτέλεσης των εργασιών σχετικά με αυτή την επένδυση. Το ποσοστό αυτό αποτελεί το λόγο μεταξύ του συνολικού ποσού των τιμολογίων ή των άλλων αποδείξεων που έχουν πράγματι εξοφληθεί και αφορούν τις επιλέξιμες δαπάνες και του συνολικού ποσού των προβλεπομένων επιλέξιμων δαπανών.
Ωστόσο, όσον αφορά τη ναυπήγηση πλοίων, μπορεί να χορηγηθεί, αν το ζητήσει ο δικαιούχος, ποσό που ανέρχεται σε 80 % της συνδρομής σε αίτηση μερικής πληρωμής που αποδεικνύει ότι το ποσοστό εκτέλεσης των εργασιών ανέρχεται τουλάχιστον σε 50 %, υπό την προϋπόθεση ότι:
- προσκομίζεται χρονοδιάγραμμα συγκεκριμένων εργασιών που καταρτίζεται και πιστοποιείται από το ναυπηγείο,
- το κράτος μέλος εγκρίνει αυτή την αίτηση.
Άρθρο 5
Για να προβεί σε αποτελεσματικό έλεγχο της εκτέλεσης του σχεδίου, η αρχή ή ο οργανισμός διαβιβάζει στην Επιτροπή, μετά από αίτησή της και μέσα σε προθεσμία την οποία είναι δυνατόν αυτή να καθορίσει, κάθε δικαιολογητικό, ή το ακριβές επικυρωμένο αντίγραφό του, που προβλέπεται στο άρθρο 1, ή κάθε άλλο δικαιολογητικό με το οποίο αποδεικνύεται ότι πληρούνται οι χρηματοδοτικοί ή οι άλλοι όροι που επιβάλλονται για κάθε σχέδιο.
Άρθρο 6
Αν η Επιτροπή θεωρεί αναγκαίο να πραγματοποιήσει επιτόπιο έλεγχο, προειδοποιεί το κράτος μέλος στο έδαφος του οποίου σκοπεύει να πραγματοποιήσει την επαλήθευση και καλεί τούτο να συμμετάσχει σ' αυτή. Τα κράτη μέλη λαμβάνουν τα αναγκαία μέτρα για να διευκολύνουν την αποτελεσματικότητα αυτών των ελέγχων.
Άρθρο 7
Πριν αρχίσει η διαδικασία αναστολής, μείωσης ή κατάργησης της συνδρομής που προβλέπεται στο άρθρο 18 παράγραφος 2 του κανονισμού (ΕΟΚ) αριθ. 2908/83, η Επιτροπή:
- ειδοποιεί σχετικά το κράτος μέλος στο έδαφος του οποίου πρόκειται να εκτελεσθεί το σχέδιο, το οποίο δύναται να λάβει θέση στο θέμα αυτό,
- συμβουλεύεται την αρχή ή τον οργανισμό που είναι επιφορτισμένος με τη διαβίβαση των δικαιολογητικών,
- καλεί τον ή τους δικαιούχους να εκθέσουν, μέσω της αρχής ή του οργανισμού, τους λόγους για τη μη τήρηση των προβλεπομένων όρων.
ΙΙ. Καθήκοντα του οργανισμού που μεσολαβεί για την πληρωμή
Άρθρο 8
1. Όταν η Επιτροπή διαπιστώνει ότι πληρούνται οι χρηματοδοτικοί ή οι άλλοι όροι που επιβάλλονται για το σχέδιο, καταβάλλει τη χορήγηση ή το μέρος της χορήγησης, σε περίπτωση πληρωμής σε δόσεις υπέρ του δικαιούχου, σύμφωνα με το άρθρο 18 παράγραφος 1 του κανονισμού (ΕΟΚ) αριθ. 2908/83.
2. Ο ενδιάμεσος οργανισμός καταβάλλει την επιχορήγηση στον δικαιούχο χωρίς καθυστέρηση και προσκομίζει την απόδειξη της πληρωμής στην Επιτροπή μέσα σε δεκαπέντε ημέρες μετά την πληρωμή.
Άρθρο 9
Ο παρών κανονισμός αρχίζει να ισχύει την εικοστή πρώτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 1984.

Labels: 19
6